ประกันเล็งตั้งพูลรับเคลมพุ่ง
เสนอใช้พนักงานบริการค่าสินไหมร่วมกัน รถคันแรกป่วนตลาดช่างซ่อมขาดแคลน
12 เม.ย. 2556

เสนอใช้พนักงานบริการค่าสินไหมร่วมกัน รถคันแรกป่วนตลาดช่างซ่อมขาดแคลน
ประกันวินาศภัยหวั่นบริการตก คาดรถคันแรกทะลักแห่เคลมค่าสินไหมหลังใกล้หมดประกันปีแรก
นายจีรพันธ์ อัศวะธนกุล กรรมการบริหารสมาคมประกันวินาศภัยไทย เปิดเผยว่า คาดว่าในช่วงปลายปี 2557 จะเห็นความร่วมมือลักษณะพูลกันในเรื่องของการให้บริการระหว่างบริษัทประกันมากขึ้น เช่น ใช้พนักงานเคลมหรือการบริการอื่นร่วมกัน แบบเดียวกับสายการบินที่ร่วมจับมือกันเป็นกลุ่มเพื่อลดต้นทุน 
แนวโน้มเห็นได้จากข้อพิพาทเรื่องการร้องเรียนค่าสินไหมระหว่างบริษัทประกันด้วยกันเองในชั้นอนุญาโตตุลาการลดลงไปเป็นจำนวนมากกว่า 50% สวนทางกับค่าเบี้ยประกันและค่าสินไหมเติบโตขึ้น ซึ่งเรื่องดังกล่าวเคยมีการหารืออย่างไม่เป็นทางการมาแล้ว และยังเป็นการช่วยลดต้นทุนของบริษัทประกันอีกด้วย
ทั้งนี้ สิ่งที่น่าเป็นห่วงสำหรับธุรกิจประกันภัยหลังจากนี้ คงเป็นเรื่องการให้บริการที่ต้องรักษามาตรฐานให้ได้ เนื่องจากขณะนี้ตลาดรถยนต์เติบโตมากกว่าปกติ ซึ่งเป็นผลมาจากโครงการรถคันแรก ทำให้การเกิดอุบัติเหตุและเรื่องสินไหมต้องเพิ่มขึ้นอย่างมาก ขณะที่อู่ซ่อมรถสร้างช่างได้ไม่ทันกับความต้องการ 
“ในช่วงปลายปี 2557 - 2558 คงต้องมีปัญหาเรื่องการซ่อมมาก เพราะเป็นช่วงที่ครบรอบเบี้ยต่ออายุของรถคันแรกพอดี ซึ่งลูกค้าก็จะแห่กันมาเคลมสินไหมจำนวนมาก โดยเฉพาะประเภทเคลมแห้ง ซ่อมสีรอยเฉี่ยวชนต่างๆ ก่อนที่จะเปลี่ยนไปทำประกันกับบริษัทใหม่ อย่างตอนนี้เองบางอู่ก็งานล้นและไม่รับซ่อมแล้ว” นายจีรพันธ์ กล่าว
อย่างไรก็ตาม สำหรับในช่วงครึ่งปีแรกของปีนี้ คาดว่าธุรกิจประกันยังเติบโตได้ดี และยังได้รับผลดีจากโครงการรถคันแรกที่ยังส่งมอบรถไม่หมด และทำให้เบี้ยรถยนต์โตประมาณ 20% และเบี้ยรับรวม 1015% ขณะเดียวกันก็จะทำให้สัดส่วนเบี้ยรถยนต์ในปีนี้เพิ่มขึ้นเป็น 70% จากปกติอยู่ที่ 60 - 65% จากที่คาดว่าเบี้ยทั้งระบบปีนี้จะอยู่ที่ประมาณ 2 แสนล้านบาท